Enn eru líkur á stórum skjálfta milli Kleifarvatns og Bláfjalla, segir hópstjóri náttúruvárvöktunar á Veðurstofunni. Engin merki um breytingar sjást á því svæði á gervitunglamyndum. Hins vegar sést á þeim að margar sprungur hafa færst austar á Reykjanesskaga.
Samtals hafa um fimm þúsund jarðskjálftar mælst á sjálfvirka jarðaskjálftamælikerfi Verðurstofunnar frá því hrinan hófst í fyrradag. Kristín Jónsdóttir hópstjóri náttúruvár á Veðurstofunni segir skjálftavirkni síðan í gærkvöld vera hefðbundna eftirskjálftavirkni.
Það dregur í rauninni bara úr virkni jafnt og þétt. Hafið þið fengið myndirnar frá gervitunglum? Já, þær komu í morgun og þær sýna mikla aflögun á þessu svæði milli Kleifarvatns og Grindavíkur. Og benda til þess að það hafi orðið færslur um norður-suður sprungur, margar norður-suður sprungur á þessu svæði. Þær sýna líka að það eru engin merki um landris eða grunnstæð kvikuinnskot samfara þessu. En ef það væri eitthvað djúpt eða eitthvað minna að þá hugsanlega sæist það ekki því það eru svo miklar færslur í skjálftunum.
Segir Kristín Jónsdóttir. Ástæða þess að lýst var yfir hættustigi á Reykjanesskaga, höfuðborgarsvæðinu og í Árnessýslu er að hugsanlegt er að stór skjálfti allt að sex og hálfur getur orðið milli Kleifarvatns og Bláfjalla en 1968 var stór skjálfti við Brennisteinsfjöll. Engin skjálftavirkni hefur mælst þar í þessari hrinu.
Þessi aflögunarmynd eða þessi Insar-gervitunglamynd sem við erum að skoða sýnir að það hafi ekki verið neinar færslur á því svæði. Það virðist vera að svæðið þarna á milli Kleifarvatns og Bláfjalla að það sé ekki mikið að gerast þar. Og við verðum að gera ráð fyrir því að það svæði sé hreinlega læst. Þannig að þar er enn því miður innistæða fyrir stærri skjálfta. Hvenær hann kemur það auðvitað vitum við ekki.
Vísindamenn Veðurstofunnar og Almannavarna sitja nú á stöðufundi. Mælingar halda áfram á Reykjanesskaga. Í gær mældist óvenjuhátt gildi vetnis við virkjun HS-orku í Svartsengi. Kristín segir að mælt verði aftur því niðurstöðurnar voru óvenjulegar og vera kunni að ástæðan sé bilun í mælitæki.